
A mesenovella műfaja a századforduló magyar irodalmában

Kulcsszavak: mesehagyomány; meseszerű elbeszélés; tipológia; fantasztikum; narráció
A mesenovella műfaja a századforduló irodalmi eszményének válságát feloldó poétikai megújulás kulcsfogalmává válik a magyar irodalomban. A hazai hagyományban nem előzmény nélküli műfajról van szó, azonban népszerűségének tetőpontját ekkor éri el, a cselekményességtől a hangulatiság irányába utakat kereső prózapoétika fő tájékozódási pontjainak kijelölője révén. Az ebben a szellemi közegben népszerűvé váló meseszerű elbeszélés hagyományos poétikai osztályozás szerinti értelmezése problematikus. A pontos műfaji körülhatárolás egyik legnagyobb akadálya a századforduló meseértelmezésének eltérése a modern terminológiától, emellett pedig a recepciótörténetben mutatkozó ambivalens hozzáállás és általános bizonytalanság nehezíti a mesenovella definiálását.
Ahogy egységes mesenovella-definícióval sem rendelkezünk, úgy a századfordulón nagy számban keletkező, a műfajhoz köthető szövegek tekintetében sem létezik egységes érvényű novellatipológia. Dolgozatom célja ezért a fin de siècle magyar szerzőinek néhány művét alapul véve a műfaj vizsgálata, feltárva a szövegekben a mesehagyományhoz való különböző módon történő kapcsolódások által megjelenő többletjelentést. Elsőként Jókai Mór három mesenovellának minősíthető szövegét vizsgálom, példát szolgáltatva a műfaj századfordulót megelőző megnyilvánulásaira, ezt követően pedig a későbbi szerzők (Szini Gyula, Ambrus Zoltán, Csáth Géza, Babits Mihály és Balázs Béla) néhány meseszerű elbeszélésének áttekintésével kísérelek meg felállítani egy a műfajra érvényes novellatipológiát, a meglévő szakirodalmi kategóriákat kiindulási alapul véve. Célom ezzel a képlékeny, bizonytalan terminológiájú mesenovella-műfaj feltételezett szövegei közti közös jegyek megállapítása alapján elsősorban a definiálás támpontjainak keresése, valamint a mesehagyományhoz fűződő viszony alapján történő szövegelemzéshez szükséges alapvető jegyek elkülönítése.



